Predkladacia správa

	Správa o stave obnovy evidencie niektorých pozemkov a právnych vzťahov k nim podľa zákona NR SR č. 180/1995 Z. z. a návrh harmonogramu katastrálnych území na konanie o obnove evidencie niektorých pozemkov a právnych vzťahov k nim na rok 2009 sa predkladá na rokovanie vlády Slovenskej republiky na základe zákona NR SR   č.180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov.
	Správa rekapituluje stav obnovy evidencie niektorých pozemkov a právnych vzťahov k nim v katastrálnych územiach vo vládou Slovenskej republiky každoročne schválených harmonogramoch katastrálnych území na konanie o obnove evidencie niektorých pozemkov a právnych vzťahov k nim za roky 1996 – 2008. 
	Harmonogram katastrálnych území na konanie o obnove evidencie niektorých pozemkov a právnych vzťahov k nim zohľadňuje prioritné požiadavky na vykonanie obnovy v príslušných katastrálnych územiach.
	Obnova evidencie niektorých pozemkov a právnych vzťahov k nim sa vykonáva podľa  zákona NR SR č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov formou zostavenia registra obnovenej evidencie pozemkov ako súpis údajov o pozemkoch a právnych vzťahov k nim v celom katastrálnom území. 
	Zákon NR SR č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov rozdelil katastrálne územia podľa kvality technického operátu na päť kategórií nasledovne:
a) operát pozemkového katastra sa zjednotil s operátom pozemkovej knihy,
b) operát pozemkového katastra sa nezjednotil s operátom pozemkovej knihy, ale údaje v nich uvedené možno identifikovať,
c) operát pozemkového katastra sa nezjednotil s operátom pozemkovej knihy a údaje v nich uvedené nemožno identifikovať,
d) operát vyhotovený na základe komasácie nepotvrdil súd, ale účastníci komasačného konania vstúpili do držby,	
e) operát pozemkovej knihy nie je k dispozícii,
pričom zoskupenie, počet a kategórie katastrálnych území sú súčasťou Koncepcie usporiadania pozemkového vlastníctva v Slovenskej republike.
Podľa citovaného zákona zostavenie registrov obnovenej evidencie pozemkov v katastrálnych územiach uvedených v písm. a) a b) v počte 2324 je  zabezpečované Úradom geodézie, kartografie a katastra SR prostredníctvom špecializovanej štátnej správy na úseku katastra nehnuteľností - katastrálnych úradov a správ katastra. 
V katastrálnych územiach uvedených v písm. c) až e) v rozsahu 1195 je zostavenie registrov obnovenej evidencie pozemkov zabezpečované Ministerstvom pôdohospodárstva SR prostredníctvom špecializovanej štátnej správy  na úseku pozemkových úprav a ochrany poľnohospodárskej pôdy – krajských pozemkových úradov a obvodných pozemkových úradov.
Materiál nemá vplyv na štátny rozpočet na rok 2009 z dôvodu vládou schváleného rozpočtu na roky 2009-2011.